DRAAIROOMYS - INK - INK DRAAIROOMYS - INK
Datum gepubliseer: 19 Januarie 2021 Aantal woorde: 397 243 Kere gelees ♥8
"Ek dink dit het verbasend goed afgeloop," sê Ben toe hulle die dorp uitry.
Amelia vervies haar vir haar man se selfvoldaanheid en kyk anderpad. Die skemer landskap gly verby haar oë. Sy het lanklaas so baie emosies op eenslag in haar borskas gehad.
Skaars twee ure gelede kom Ben van die landerye af met die voorstel dat hulle draairoomys moet gaan kry. Vir Amelia kan jy omkoop met 'n lekker draairoomys. Boonop is so 'n vroegaand se trippie dorp toe op 'n anderste manier goed vir die siel. Daar is 'n salige bekoring wat oor jou kom hang as jy sien hoe die dag en sy mense tot rus kom.
Amelia het haar nie twee keer laat nooi nie. Sy kon al die romerige soetheid in haar kieste proe! Ongeduldig het sy vir Ben beduie om solank in te klim toe dié nog staan en draai met die selfoon teen sy oor. Nou weet sy hoekom hy nie die gesprek in die bakkie voor haar wou afhandel nie.
"Jy sal dit nie uit jou eie uit doen nie," het hy koeltjies gesê "en as jy geweet het ek kom hierheen, sou jy nooit ingestem het om saam te ry nie."
Verbaas het sy gesit en toekyk hoe Ben verby die kafee ry. Hy het hom doof gehou vir haar vrae en koers gehou tot by die heks se voordeur.
Dis nie 'n geheim dat sy en haar skoonsuster nie om dieselfde koektafel sit nie. Ben en sy broer probeer gereeld die vrede herstel, maar mans verstaan nie. Jy kan nie vertroue wat gebreek is fix soos 'n stukkende waterpyp nie.
Die vroue moes vanaand 'n ding uitpraat wat laas Saterdag by Ouma se verjaarsdag gebeur het. Gepraat is daar gepraat, ja, maar die manne het op stoep staan en bier drink en niks van die gepratery gehoor nie. Nou dink hulle die probleem is opgelos en dis natuurlik als te danke aan hulle.